Author: ciernaj
Last saved by: User
Company: MV SR

Predkladacia  správa

	Návrh Národného akčného plánu boja proti terorizmu na roky 2011 – 2014 sa predkladá na rokovanie vlády Slovenskej republiky na základe plnenia úlohy B.1. uznesenia vlády Slovenskej republiky č. 892 z 15. decembra 2010 k návrhu Plánu práce vlády SR na rok 2011. Vychádza z Programového vyhlásenia vlády Slovenskej republiky a jeho rozpracovania 
na podmienky Ministerstva vnútra Slovenskej republiky. 

  Cieľom predkladaného dokumentu je pokračovať vo vytváraní vhodných podmienok na dôsledné napĺňanie a implementáciu viacerých medzinárodných záväzkov, ako sú bilaterálne a multilaterálne zmluvy, rezolúcie Bezpečnostnej rady OSN, nariadenia a rámcové rozhodnutia orgánov EÚ, výnosy medzinárodných inštitúcií i konkrétnych štátov, v ktorých sú vyhlasované sankcie voči osobám a skupinám podozrivým z terorizmu a z podpory terorizmu. Je orientovaný na konkrétne opatrenia, ktoré premietnu ich zmysel a cieľ 
do činnosti národných orgánov. 

  Národný akčný plán boja proti terorizmu na roky 2011 - 2014 sa orientuje na kľúčové problémy v oblasti boja proti terorizmu v Slovenskej republike, ktoré neboli doposiaľ obsiahnuté v predchádzajúcich verziách Národného akčného plánu, resp. boli obsiahnuté nedostatočne, pričom sa snaží vyhnúť duplicite úloh, teda vylúčiť tie, ktoré sú už uložené a plnia sa z titulu Akčného plánu boja proti terorizmu EÚ, ako aj iných národných strategických dokumentov obsahujúcich úlohy v súvislosti s bojom proti terorizmu v Slovenskej republike (pozri Koncepcia boja proti extrémizmu na roky 2011 – 2014, Koncepcia organizácie a rozvoja civilnej ochrany do roku 2015, pripravovaná Koncepcia organizácie a rozvoja integrovaného záchranného systému a Zákon o ochrane kritickej infraštruktúry).
  Materiál bol dňa 27. januára 2011 prerokovaný medzirezortnou expertnou skupinou 
na koordináciu výmeny a analýzy informácií a spolupráce v oblasti boja proti terorizmu 
pod gesciou Výboru bezpečnostnej rady Slovenskej republiky pre koordináciu spravodajských služieb, ktorá odporučila ministrovi vnútra predložiť návrh Národného akčného plánu boja proti terorizmu na roky 2011 – 2014 na rokovanie vlády Slovenskej republiky. 
Materiál prešiel medzirezortným pripomienkovým konaním. Všetky pripomienky zásadného charakteru boli do materiálu zapracované.
Materiál sa predkladá bez rozporov.